SET ปิดเช้าบวก 2 จุด รับแรงซื้อหุ้นงบ Q3 โตแกร่ง ลุ้นบ่ายบวกต่อ
SET ปิดเช้าบวก 2 จุด รับแรงซื้อหุ้นรายตัวซึ่งขึ้นกับผลประกอบการของหุ้นตัวนั้นๆ เป็นหลัก หากงบฯออกมาดีก็ทำให้ราคาหุ้นนั้นๆ ปรับตัวขึ้นไปต่อได้ ส่วนบ่ายนี้ตลาดฯคงจะแกว่งไซด์เวย์ อิงบวกเล็กน้อย โดยมีแนวรับ 1,630-1,625 แนวต้าน 1,638-1,640 จุด
12 พ.ย. 2564

นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส กล่าวว่า ตลาดหุ้นไทยในช่วงเช้าบวกได้ดี แต่ในเวลาต่อมาก็กลับมาเป็นภาพเดิมแกว่งไซด์เวย์ จากการกระจายการลงทุนไปในหุ้นรายตัว ซึ่งขึ้นกับผลประกอบการของหุ้นตัวนั้นๆ เป็นหลัก หากงบฯออกมาดีก็ทำให้ราคาหุ้นนั้นๆ ปรับตัวขึ้นไปต่อได้
ด้านตลาดหุ้นในภูมิภาคเอเชียเช้านี้เคลื่อนไหวในแดนบวกเป็นส่วนใหญ่ โดยเฉพาะตลาดเอเชียเหนือ และเอเชียตะวันออก ส่วนใหญ่มาจากหุ้นกลุ่มเทคโนโลยีปรับตัวขึ้น ส่วนตลาดกลุ่ม TIP แกว่งไซด์เวย์เช่นเดียวกับตลาดหุ้นไทย
ทั้งนี้แนะติดตามการทยอยประกาศผลประกอบการช่วงโค้งสุดท้าย และสัปดาห์หน้าสำนักงานสภาพัฒนาการเศรษฐกิจและสังคมแห่งชาติ (สภาพัฒน์) จะแถลงตัวเลขผลิตภัณฑ์มวลรวมภายในประเทศ (GDP) ของไทยงวดไตรมาส 3/2564 รวมถึงเปิดเผยมุมองเศรษฐกิจไทยในไตรมาส 4/2564 ว่าจะฟื้นตัวได้เร็วแค่ไหน
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงแกว่งไซด์เวย์อิงบวกเล็กน้อย โดยมีแนวรับ 1,630 – 1,625 จุด ส่วนแนวต้าน 1,638 – 1,640 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
BAM มูลค่าการซื้อขาย 1,598.09 ล้านบาท ปิดที่ 20.10 บาท เพิ่มขึ้น 1.00 บาท
KBANK มูลค่าการซื้อขาย 1,573.63 ล้านบาท ปิดที่ 148.50 บาท ลดลง 0.50 บาท
CPALL มูลค่าการซื้อขาย 1,238.57 ล้านบาท ปิดที่ 65.00 บาท ลดลง 0.25 บาท
KCE มูลค่าการซื้อขาย 1,111.62 ล้านบาท ปิดที่ 90.75 บาท ลดลง 0.25 บาท
KEX มูลค่าการซื้อขาย 1,106.84 ล้านบาท ปิดที่ 36.75 บาท ลดลง 1.25 บาท
 
 